b'\n_START_ARTICLE_\nMeelis Atonen\n_START_PARAGRAPH_\nMeelis Atonen (s\xc3\xbcndinud 5. detsembril 1966 Viljandis) on Eesti ettev\xc3\xb5tja ja poliitik.\n_START_SECTION_\nHaridus\n_START_PARAGRAPH_\nMeelis Atonenil on keskharidus. L\xc3\xb5petas 1985 C. R. Jakobsoni nim. Viljandi 1. Keskkooli._NEWLINE_Lisaks \xc3\xb5ppis 1985\xe2\x80\x931988 Tartu \xc3\x9clikoolis matemaatikat (\xc3\xb5pingud j\xc3\xa4id pooleli), 1989\xe2\x80\x931992 Tallinna Pedagoogika\xc3\xbclikoolis vene filoloogiat (\xc3\xb5pingud j\xc3\xa4id pooleli) ja oli 1991\xe2\x80\x931992 Eesti Humanitaarinstituudis \xc3\xbchiskonnateooria vabakuulaja.\n_START_SECTION_\nT\xc3\xb6\xc3\xb6k\xc3\xa4ik\n_START_PARAGRAPH_\nAtonen on t\xc3\xb6\xc3\xb6tanud Viljandi Metsakombinaadis transpordit\xc3\xb6\xc3\xb6lisena 1988\xe2\x80\x931989, Tallinna Pedagoogika\xc3\xbclikooli \xc3\x9cli\xc3\xb5pilaskonna Esinduse aseesimehena 1990\xe2\x80\x931992, AS Dominuses ettev\xc3\xb5tjana 1992._NEWLINE_9. aprillil 2007 asus t\xc3\xb6\xc3\xb6le valuutavahetusettev\xc3\xb5ttes Tavid._NEWLINE_Atonen on AS Eesti Post ja AS Valga Haigla n\xc3\xb5ukogu esimees, AS Tavid n\xc3\xb5ukogu liige ja kullasuuna juht, AS Eesti Energia n\xc3\xb5ukogu ja SA Tehvandi Spordikeskus n\xc3\xb5ukogu liige. Ta on Eesti esindaja P\xc3\xb5hjamaade Investeerimispanga kontrollikomitees.\n_START_SECTION_\nPoliitiline tegevus\n_START_PARAGRAPH_\nAtonen oli Eesti Liberaaldemokraatliku Partei (ELDP) liige 1993 ja on alates 1994 Eesti Reformierakonna liige._NEWLINE_Atonen oli Riigikogu Kantselei Isamaa fraktsiooni konsultant, Liberaalide fraktsiooni n\xc3\xb5unik 1993\xe2\x80\x931994, ELDP poliitiline sekret\xc3\xa4r 1993\xe2\x80\x931994, kaitseministri n\xc3\xb5unik 1994. Ta oli Valga linnapea 1994\xe2\x80\x931996, Reformierakonna n\xc3\xb5unik 1997\xe2\x80\x931998._NEWLINE_Ta oli Valga Linnavolikogu liige 1996\xe2\x80\x932003, IX Riigikogu liige 1999\xe2\x80\x932003, X Riigikogu liige 2003, 2004\xe2\x80\x932007, XI Riigikogu liige 2007\xe2\x80\x932008. Meelis Atonen oli majandus- ja kommunikatsiooniminister Juhan Partsi valitsuses 2003\xe2\x80\x932004. Ametist tagasiastumise avalduse esitas 9. septembril 2004, sest tegi enda s\xc3\xb5nul vea parvlaevaliikluse korraldamise \xc3\xbclesande andmisega Tallinna Sadamale .\n_START_SECTION_\nMuud\n_START_PARAGRAPH_\nAtonen on Korp! Rotalia vilistlane. Atonen on Kuku Raadios juhtinud saadet "Olukorrast ajakirjanduses". Aastaks 2010 oli Atonen l\xc3\xa4binud 56 jooksumaratoni, millest kiireim on olnud V\xc3\xa4ndras aastal 1992 ajaga 2:44:29._NEWLINE_Meelis Atonen on avaldanud arvamust anon\xc3\xbc\xc3\xbcmsete kommentaaride ja \xc3\xbcldse anon\xc3\xbc\xc3\xbcmsuse kohta: "... anon\xc3\xbc\xc3\xbcmsed kommentaarid ei ole \xc3\xbcldse vajalikud \xe2\x80\x93 pigem v\xc3\xb5iks v\xc3\xb5tta selle v\xc3\xb5imaluse \xc3\xa4ra k\xc3\xb5igilt."'